Rongijaama intsident oli ka päris lahe. Rong lennujaama pidavat väljuma tabloo andmetel platvormilt 10. Jõudes nimetatud perroonile, oli tabloole juba ilmunud info, et rong jääb 8 minutit hiljaks. No see pole probleem, ikka juhtub. Järsku asendus aga lambist lennujaama rongi info hoopis  mingi teise Belgia linna suunduva rongi infoga. Hinge puges väike ärevus, sest kust ma peaksin teadma, milline rong nüüd ette sõidab? Lennujaama asemel kusagil keset Belgiat küll ei tahaks lõpetada. Belgia tundub aga olevat selline tore traditsioone austav maa, kus rongijaamades töötab perrooni personal: mundris ja nokamütsi ning vilega mehed, kes karjuvad ja vilistavad, kui rong võib uksed kinni panna. No üks selline hakkas ilma igasuguse valjuhääldita äkki hüüdma, et lennujaama rong väljub hoopis  platvormilt nr 5. Kuna olin sattunud reisima tipptunnil, siis võite ette kujutada, milline sagimine lahti läks. Jõudes viiendale platvormile märkasin, et seal on tablood hoopis tühjad ja ette sõitis kohe mingi rong. Rahva seas oli tunda teatud ärevust (lausa paanika algeid, ma ütleks), kus kõik üksteiselt uurida püüdsid, kas seesama rong meid lennujaama viib. Õnneks aitas sarnane platvormitöötaja jälle hädast välja ja praktiliselt lükkas enda lähedalolevad kohvritega iniemsed rahustavate kommentaaride saatel  rongile. Sõitis küll lennujaama. Kui palju inimesi aga rongijaama sellise segaduse tulemusel maha jäi, teavad ilmselt vaid needsamad inimesed ise.